NER วิ่งฉิว 4% อานิสงส์ราคา “ยาง” พุ่ง หนุนผลงานโตต่อเนื่อง
NER วิ่งฉิว 4% อานิสงส์ราคา “ยาง” พุ่ง หนุนผลงานโตต่อเนื่อง
4 ธ.ค. 2563

ผู้สื่อข่าวรายงานว่า ราคาหุ้น บริษัท นอร์ทอีส รับเบอร์ จำกัด (มหาชน) หรือ NER ณ เวลา 10.06 น. อยู่ที่ระดับ 4.64 บาท บวก 0.18 บาท หรือ 4.04% สูงสุดที่ระดับ 4.64 บาท ต่ำสุดที่ระดับ 4.54 บาท ด้วยมูลค่าการซื้อขาย 198.04 ล้านบาท

โดยก่อนหน้านี้ นายชูวิทย์ จึงธนสมบูรณ์ ประธานเจ้าหน้าที่บริหาร NER เปิดเผยว่า ราคายางในวันที่ 3 ธ.ค. 63 จากการยางแห่งประเทศไทย พบว่าราคายางแผ่นรมควัน (RSS) อยู่ที่ 73.29 บาท/กิโลกรัม ซึ่งเป็นราคากลางจากจังหวัดนครศรีธรรมราช ทำให้บริษัทได้รับผลดีเป็นอย่างมาก เนื่องจากช่วงนี้ลูกค้ามีการสั่งสินค้าเป็นจำนวนมาก เพราะได้มีการประเมินว่าราคายางอาจจะปรับตัวเพิ่มขึ้นสูงกว่านี้ แต่ทางบริษัทก็ยังคงขายสินค้าปกติตามที่มีอยู่ และหากทิศทางราคายางยังมีการปรับตัวสูงขึ้นอย่างต่อเนื่อง ผลประกอบการของบริษัทจะมีการปรับตัวเพิ่มขึ้นตามไปด้วย
สำหรับสาเหตุที่ราคายางปรับตัวเพิ่มขึ้น เป็นไปตามตลาดล่วงหน้าที่ปรับตัวสูงขึ้นต่อเนื่อง หลังจากความต้องการใช้ยางแผ่นรมควันในอุตสาหกรรมการผลิตมีปริมาณเพิ่มขึ้นและปริมาณผลผลิตยางแผ่นรมควันลดลงในช่วงนี้ เนื่องจากทางภาคใต้เกิดวิกฤตสถานการณ์น้ำท่วมและน้ำป่าไหลหลากในหลายพื้นที่จึงไม่สามารถกรีดยางได้ ประกอบการระบาดของโควิดที่กลับมาอีกครั้งในเพื่อนบ้าน ทำให้ขาดแคลนแรงงานกรีดยางในประเทศไทย
 